– Slikt som dette skjer rett og slett aldri. Det var en veldig overraskende melding å få. Vi kjenner ikke til årsaken, og setter i gang undersøkelser for å finne ut hva som har skjedd. Vi setter inn mye ressurser på dette, sier kommunikasjonssjef i selskapet, Thor Bjørn Omnes.

Han sier torsdag ettermiddag at alle kunder har fått strømmen tilbake.

– Selv om hendelsen var uvanlig, skilte ikke opprydningsarbeidet seg fra slikt vi vanligvis støter på, så dette kan vi. Men jeg vil si at vi priser oss lykkelige over at det ikke var folk i nærheten da uhellet inntraff, sier han.

Det skjedde i 07.30-tida torsdag og strømmen gikk i store deler av Tønsberg, Sem, Stokke og Nøtterøy da en høyspentmast knakk og ledningene falt i bakken. All togtrafikk på strekningen ble stanset i over seks timer.

Driftsavdelingen til Skagerak Energi lokaliserte feilen, og linjearbeiderne rykket ut til Akersmyra sør for Sem med mange personer ved 09-tida.

Strømmen til Tønsberg/Nøtterøy ble koblet over på høyspentlinja fra Slagen mot Kaldnes slik at hovedvekten av abonnentene fikk strømmen tilbake ved 09.40-tiden.

– Det er en omfattende jobb å fjerne masta som brakk, og jernbanen er stengt for at linjearbeiderne skal få jobbet, opplyste mannskapene på stedet.

.

Slik ser avbruddskartet til Skagerak Nett torsdag morgen. Skjermdump: Google Maps

Rammet over 6.600 kunder

– Det gjelder å ha is i magen, vi vet ikke hvor lang tid dette kan ta, fortalte Birgitte Olsen på kundesenteret til Skagerak Nett klokka 08.

Skagerak-mannskaper var da på vei ut for å finne og utbedre feilen som oppsto klokka 7.55 torsdag morgen.

Klokka 09 meldte Skagerak Nett på sine nettsider at det dreide seg om fire feil i området, brudd som gjorde at på over 6.600 kunder ble uten strøm.

Sentrum både i Tønsberg og på Nøtterøy var mørklagt.

Totalt var 2.561 kunder i Tønsberg, 1.211 i Stokke og 2.896 på Nøtterøy berørt av strømbruddet.

Buss for tog

Jernbaneverket melder at strekningen mellom Stokke og Tønsberg er stengt, og det er buss for tog inntil videre. Dette vil vare en del timer.

– Dette er en omfattende feil, men jernbanelinja skal i alle fall være ryddet innen klokka 16, opplyste informasjonssjef Ruhne Nilssen i Skagerak Energi ved 11-tida.

NSB meldte klokka 13.45 at strekningen Stokke–Tønsberg var åpnet for togtrafikk.

«Togene kjører, men det kan fortsatt oppstå forsinkelser og innstillinger inntil vi er i normal drift», skriver NSB på sine nettsider.

Høyspentledningene som krysser jernbanen måtte sikres før det ble satt strøm på kjøreledningen for togene.

DETTE sa NSB om problemene: Det blir togtrøbbel utover dagen

Kobler strøm via omveier

Nilssen sier driftsavdelingen jobbet parallellt med å skaffe alle abonnenter strøm og opprydding på skadestedet.

– Fokus har vært å skaffe alle strøm via andre veier, å få resten av kundene på plass, sier Nilssen.

Klokka 11 var det fortsatt 625 som ikke hadde fått strøm via omveier. Han mente det ikke ville ta altfor lang tid før også resten av kundene var tilkoblet, og en time senere var det bare fire strømløse Tønsberg-abonnenter, mens alle i Stokke og på Nøtterøy hadde fått strømmen tilbake.

Vet ikke årsaken

Selve mastebruddet er en omfattende skade som det vil ta lengre tid å få reparert. Nilssen sier dette kan ta uker, men linjebruddet skal ikke berøre strømabonnentene i området.

– Økt belastning på det øvrige nettet kan være en utfordring. Heldigvis er det ikke så kaldt ennå, sier informasjonssjefen.

Høyspentledninger og mast i bakken på Akersmyra. Foto: Per Gilding Foto: Per Gilding

Høyspenten på stedet er på 132 kilovolt. Nilssen kjenner ikke til hvor gammel masta på denne myra er.

Han kan heller ikke si noe om eller spekulere på årsaken til mastebruddet. Det var lite vind i området natt til torsdag.

Dette er et stort jernmastarrangement med brytere. Til alt hell står ikke masta nær boligområder, men i et myrområde, så bare jernbanen ble direkte berørt da mast og ledninger falt i bakken.

LES OGSÅ om Veronika som måtte ta drosje for å rekke Strømstad-ferja i Sandefjord: Håper NSB dekker den saftige regningen

Siste strøm-oppdatering:

KLOKKA

12.30:

■ Alle 6668 abonnentene har fått strømmen tilbake

KLOKKA 12:

■ 4 i Tønsberg

KLOKKA 10.50:

■ 608 i Stokke

■ 17 i Tønsberg

KLOKKA 10.00:

■ 608 i Stokke (2 brudd).

■ 329 i Tønsberg (3 brudd).

KLOKKA 9.25:

■ 1.061 i Stokke (4 brudd).

■ 1.250 i Tønsberg (2 brudd).

■ 4 på Nøtterøy (1 brudd).

KLOKKA 8.45:

■ 1.331 i Stokke.

■ 1.371 i Tønsberg.

■ 4 på Nøtterøy.

KLOKKA 8.20:

Nå begynner de første kundene å få igjen strømmen, og antallet uten strøm var redusert til under 5.427 klokka 8.25.

KLOKKA 08.00:

■ 2.561 i Tønsberg

■ 1.211 i Stokke

■ 2.896 på Nøtterøy